SL Uradni list Evropske unije C 115/88

Mnenje Odbora regij z dne 17. novembra 2005 o prispevku lokalnih in regionalnih vlad k boju proti podnebnim spremembam

(2006/C 115/20)

ODBOR REGIJ JE

ob upoštevanju prošnje britanskega predsedstva EU z dne 30. junija 2005 za pripravo poročila o prispevku lokalnih in regionalnih oblasti k boju proti podnebnim spremembam v skladu s členom 265(1) Pogodbe o ustanovitvi Evropske skupnosti;

ob upoštevanju sklepa svojega predsednika z dne 25. julija 2005, da komisijo za trajnostni razvoj zadolži za pripravo poročila o tej zadevi;

ob upoštevanju sklepov Evropskega sveta z dne 22. in 23. marca 2005 in sveta za okolje z dne 7. marca 2005;

ob upoštevanju svojega mnenja z dne 21. septembra 2000 o zeleni knjigi o trgovanju z emisijami toplogrednih plinov v EU in sporočilu Komisije Svetu in Evropskemu parlamentu o politikah in ukrepih EU za zmanjšanje emisij toplogrednih plinov: evropskemu programu za podnebne spremembe naproti (ECCP), KOM(2000) 87 končno in KOM(2000) 88 končno — (CdR 189/2000 fin ); (1)

ob upoštevanju osnutka mnenja (CdR 65/2005 rev. 1) o sporočilu Komisije Svetu, Evropskemu parlamentu, Evropskemu ekonomsko-socialnemu odboru in Odboru regij: uspešen boj proti svetovnim podnebnim spremembam (KOM (2005) 35 končno), ki ga je komisija za trajnostni razvoj sprejela 28. junija 2005;

ob upoštevanju svojega osnutka mnenja (CdR 215/2005), ki ga je komisija za trajnostni razvoj sprejela 6. oktobra 2005 (poročevalec je bil g. Ken Bodfish, predsednik mestnega sveta Brighton in Hove (UK/PES);

KER

1. se podnebje spreminja. Znanstveniki ugotavljajo, da lahko pričakujemo povišanje temperatur za 1,4 do 5,8 stopinj Celzija do leta 2100;

2. je Svet ministrov EU leta 1996 izjavil, da „povprečne svetovne temperature ne bi smele narasti za več kot 2 stopinji nad predindustrijsko stopnjo“;

3. bo posledice podnebnih sprememb čutiti po vsem svetu, predvsem pa na lokalni ravni zaradi manjšega pridelka poljščin, poplav, gozdnih požarov, uničene zemlje in erozije tal, omejevanja porabe vode, poškodovane cestne in železniške infrastrukture, izgube biološke raznovrstnosti, motene oskrbe z energijo, zmanjšanih zalog fosilnih goriv, poškodb na konstrukcijah in pogrezanja, toplotnega otoka (2) in težav s kakovostjo zraka;

4. imajo izjemne vremenske razmere, kot so poplave, že zdaj hude posledice za evropsko gospodarstvo, zaradi predvidenih podnebnih sprememb pa utegnejo biti uničujoče;

5. je znano, da preprečevanje podnebnih sprememb daje rezultate, vendar bo potrebna tudi kombinacija ublažitve že nastalih posledic podnebnih sprememb in prilagoditve le-tem;

6. igrajo lokalne in regionalne oblasti pomembno vlogo pri spremljanju in ocenjevanju podnebnih sprememb ter obveščanju lokalnih in regionalnih skupnosti o možnih vplivih, kot tudi pri razvijanju strategij za ublažitev posledic podnebnih sprememb in prilagoditev nanje ter spodbujanju trajnostne porabe energije;

na 62. plenarnem zasedanju 16. in 17. novembra 2005 (seja z dne 17. novembra) soglasno sprejel naslednje mnenje.

1. Stališča Odbora regij

Odbor regij

Uvod

1.1 pozdravlja vodenje, ki sta ga v zvezi s podnebnimi spremembami do zdaj prikazala Evropska komisija in Svet ministrov, in zahteva, da se ta obveznost nadaljuje v okviru prihodnje politike o podnebnih spremembah po letu 2012 in naprej;

1.2 ceni prizadevnost, ki jo je pokazal Svet ministrov marca 2005 s sprejetjem novih ciljev za zmanjšanje emisij, in poziva EU, da se še bolj osredotoči na globalno strategijo za boj proti podnebnim spremembam in tako zagotovi, da se tem prizadevanjem priključijo tudi akterji iz drugih delov sveta;

1.3 poudarja, da imajo lokalne in regionalne oblasti osrednjo in nujno potrebno vlogo pri varstvu podnebja. Na ravni lokalnih in regionalnih vlad se združijo odgovornost za dobrobit območja, omogočanje ključnih storitev, vpliv na način življenja in dela ljudi, moč izvajanja, praktične izkušnje in demokratična legitimnost. Lokalne in regionalne vlade lahko prispevajo k stabilnemu podnebju z uporabo trajnostne energije, s čimer se ne more primerjati nobena druga organizacija;

1.4 meni, da bi morali to vsestransko vlogo, ki jo imajo lokalne in regionalne oblasti v boju proti podnebnim spremembam, bolj upoštevati po vsem svetu. Poleg tega bi za to morale imeti tudi zadostna sredstva;

1.5 poudarja, da so tisti, ki so jih podnebne spremembe najbolj prizadele, pogosto najrevnejši, tako v EU kot zunaj nje, in da so njihove sposobnosti prilagoditve posledicam podnebnih sprememb velikokrat omejene. V boju proti podnebnim spremembam se je treba bolj osredotočiti na odpravljanje pomanjkanja energije in izboljševanje energetske učinkovitosti ter omogočiti skupnostim, da bodo bolj odporne na predvidene prihodnje vplive;

1.6 meni, da mora biti hierarhija energij v središču vseh politik: a) zmanjšanje potrebe po energiji, b) bolj učinkovita raba energije, c) raba obnovljivih virov energije, d) nadaljnja čista in učinkovita raba fosilnih goriv;

1.7 ugotavlja, da ima boj proti podnebnim spremembam pogosto tudi veliko koristi za lokalno in regionalno raven, zlasti za izboljšanje konkurenčnosti regionalnega gospodarstva.

2. Podnebne spremembe kot priložnost, ne le grožnja

2.1 poudarja, da podnebne spremembe Evropi predstavljajo neposredno grožnjo zaradi rastoče negotovosti pri preskrbi z energijo, saj zaloge fosilnih goriv pojemajo, in negativnih posledic, ki jih povzroča sprememba strukture meteoroloških zakonitosti. Evropa se bo soočila v celoti z višjimi stroški zavarovanja, v mnogih primerih se posesti ne bo dalo zavarovati;

2.2 meni, da podnebne spremembe predstavljajo za naš način življenja eno največjih groženj, toda ponujajo tudi velike priložnosti za graditev bolj trajnostne in konkurenčne prihodnosti ter boljšo integracijo;

2.3 meni, da lahko izkušnje lokalnih in regionalnih vlad pomembno prispevajo k prihodnji politiki EU o podnebnih spremembah. V nadaljevanju je predstavljen niz kratkih študij primerov o nekaterih osrednjih temah za ukrepanje v podnebnih spremembah in priporočila za prihodnost.

3. Primeri lokalnih in regionalnih ukrepov (3)

3.1 Spodbujanje odličnosti in izmenjava praks

Partnerstva, ki spodbujajo strokovno znanje, lahko okrepijo in uskladijo pripravo lokalnih in regionalnih strategij za boj proti podnebnim spremembam, pa tudi širijo znanje in izmenjavo dobre prakse. Izkušnje partnerstev med lokalnimi in regionalnimi oblastmi so pokazale pomembne rezultate in bi morale biti osnova za evropske in nacionalne politike.

Z nagrado The Climate Star, ki jo je osnovala Zveza za podnebje (Climate Alliance), se nagrajuje vzorne dejavnosti pri reševanju težav zaradi podnebnih sprememb in zbira pridobljene izkušnje ter dosežene uspehe po vsej Evropi. Nagrajuje se odličnost in spodbuja izmenjava med lokalnimi in regionalnimi oblastmi. Nacionalne sheme, kot je Beacon Council Scheme o trajnostni energiji (Anglija in Wales), se tudi osredotočajo na izmenjavo in seznanjanje z izzivi, s katerimi se srečujejo na lokalni ravni.

3.2 Spodbujanje obnovljivih virov energije

Grožnje varstvu podnebja pomenijo, da bomo morali vedno več energije ustvariti na lokalni ravni. Energija, proizvedena tako, je pogosto bolj učinkovita, ker se prenaša le na krajše razdalje. Lokalne in regionalne vlade imajo ključ do razvoja večje količine obnovljivih virov energije. Z vlogo pri načrtovanju in preskrbi so glavni upravljavec zmogljivosti in porabe lokalne energije. Razvoj obnovljivih lokalnih virov energije je zelo pomemben tudi za ustvarjanje temeljev strokovnega znanja in tehnologije na lokalni ravni. Vendar vsa prizadevnost, ki so jo pokazali na lokalni ravni, ni enaka tisti na visoki ravni znotraj EU. To se mora spremeniti, če hočemo razviti strokovno znanje in tehnologijo za konkurenčno prihodnost z malo ogljika.

Mesto Malmö (Švedska) je v okviru programa Mesta za varstvo podnebja, ki je pod okriljem Mednarodnega sveta za okoljske pobude na lokalni ravni (ICLEI), zgradilo novo mestno okrožje s 1 000 stanovanji, ki se oskrbujejo s 100-odstotno obnovljivo energijo. Oskrba z energijo temelji na lokalnih virih sonca, vetra in vode ter energiji iz odpadkov in odplak iz okrožja. Stanovanja so opremljena z individualnimi števci električne energije, da lahko mesto ugotovi, kakšni so vzorci porabe električne energije, in v skladu s tem načrtuje zmogljivost obnovljive energije.

3.3 Merjenje in zmanjševanje sledi ogljika na lokalni ravni

Lokalne in regionalne oblasti lahko imajo pomembno vlogo pri ocenjevanju in usmerjanju rabe energije in sledi ogljika v njihovih lokalnih skupnostih, vključno s komercialno porabo energije in porabo v gospodinjstvih. Da bi to dosegli, je potrebnega več poudarka na razvoju orodij za oceno vplivov ogljika in boljši dostop do zanesljivih podatkov o porabi energije.

Vseevropska kampanja DISPLAY pomaga lokalnim organom oblasti in upravljavcem občinskih zgradb izračunati porabo energije s posebno programsko opremo. Poleg tega jih spodbuja, da podatke o porabi energije pokažejo v javnih zgradbah na uporabniku prijazen način in s tem pomagajo spodbujati ozaveščenost o učinkovitosti energije.

3.4 Boj proti podnebnim spremembam — široka paleta koristi za družbo, okolje in gospodarstvo

Prilagoditev na nizko porabo energije in ustrezne načine proizvodnje bo državljanom na lokalni ravni omogočila boljšo kakovost življenja z zmanjšanjem tveganja, izboljšanjem varnosti na ulicah zaradi spodbujanja bolj trajnostne mobilnosti in razvijanjem udobnejših domov, ne glede na vremenske pogoje. Vse te izboljšave bodo omogočile lokalne in regionalne vlade, ki si bodo prizadevale spodbuditi lokalno dejavnost in ustanoviti bolj lokalizirane trge ter boljše upravljanje virov v skupnosti.

Svet mesta Brighton in Hove (Anglija) je oblikoval partnerstvo za energetsko dejavnost, ki se osredotoča na omogočanje udobnejšega domačega okolja za tiste, ki so najbolj v nevarnosti, vključno s starejšimi in tistimi, ki živijo v manjših stanovanjih, ter za ljudi, ki so bili pred kratkim odpuščeni iz bolnišnice. Do leta 2005, po le dveh letih obstoja partnerstva, se je domače okolje izboljšalo kar za 361 gospodinjstev, količino CO2 pa so letno znižali za 128 ton. Poenostavljeni upravni postopki za dodelitev subvencij in natančna sestava razpisa partnerstva so partnerstvu pomagali, da je skupnosti v kratkem času omogočilo precejšnje koristi.

V sodelovanju s škotsko lokalno oblastjo v Midlothianu mesto Heerlen (Nizozemska) razvija sistem za ogrevanje, ki uporablja vročo vodo iz opuščenih rudnikov premoga za ogrevanje lokalnih zgradb. Ta tehnologija je kombinirana s strmo rastjo uporabe sončne energije, tudi v občinskih zgradbah, da se tako zagotovi širjenje novosti in ozaveščenosti o obnovljivi energiji po vsem mestu in v sosednjih skupnostih v Nemčiji.

3.5 Spodbujanje lokalnih dejavnosti v vrsti politik

Obstoječe zgradbe, naselja, sredstva za preživljanje in življenjski slog je treba prilagoditi, da bomo kos nepredvidenim, različnim in potencialno ekstremnim vremenskim razmeram. Preprostost, trdnost in kratke dobavne poti bodo skupnostim v pomoč pri doseganju tega cilja. Odpornost na podnebne spremembe je moč izboljšati z zagotovitvijo, da so osnovne potrebe, kot so hrana, toplota, svetloba, in udobje, kot je npr. nakupovalni center, dostopni kar se da lokalno.

Mestni svet Bristola (Anglija) se ukvarja s pilotnim projektom Hrana za življenje (Food for life) na 20 šolah na tem območju — kupujejo nepredelana, sveža sezonska in zdrava živila za šolske obroke; svet sodeluje z organizacijama Primary Healthcare Trust in The Soil Association.

3.6 Povečevanje števila delovnih mest

Podnebne spremembe in strategije za trajnostno energijo predstavljajo priložnost za soočenje s temeljnimi težavami, ki grozijo našim skupnostim, in razvoj temeljev obsežnega strokovnega znanja in izkušenj za prihodnost. Partnerstva med lokalnimi skupnostmi, lokalne in regionalne vlade, področje izobraževanja in zdravstva ter predvsem zasebna podjetja bodo razvili močnejši občutek za skupno dobro in pristop „vlagaj, da bi varčeval“.

Svetu okrožja Newark and Sherwood (Anglija) je uspelo skoraj izničiti težave s pomanjkanjem energije med stanovalci javnih stanovanj. Leta 1984 je bilo le 6 % stanovanj zadovoljivo ogrevanih, zdaj 98,4 %, kar je posledica vlaganja v energetsko učinkovitost. S programi za izboljšanje je bilo v tem okrožju v 18 letih ustvarjenih 30 delovnih mest letno. Skupni stroški za 7 500 stanovanj bi znašali približno 24 milijonov eurov v obdobju 1988–2008. Poleg novih delovnih mest se je v Newarku izboljšal uspeh v šolah, zabeležili pa so tudi manj težav z duševnim zdravjem. Svet je ugotovil, da so se dodatne koristi pokazale v štirih letih.

3.7 Izboljšanje zdravja in dobrega počutja prebivalcev lokalne skupnosti

Pomanjkanje energije prizadeva številna gospodinjstva v Evropi in predstavlja resno grožnjo za zdravje. Tudi velika vročina v zadnjih poletjih je povzročila več smrti, ki so posledica izčrpanosti od vročine, kot povprečno. Lokalne in regionalne oblasti lahko izboljšujejo stanovanja in s pomočjo predpisov za gradnjo in načrtovanje ter bolj učinkovito ogrevanje in z drugimi napravami zagotovijo, da bodo hiše udobnejše in manj dovzetne za zunanje vremenske pogoje, ob tem pa zagotovijo tudi zmanjšanje skupne sledi ogljika z boljšim prezračevanjem in boljšo energetsko učinkovitostjo.

Svet okrožja Carrick (Anglija) je skupaj z združenji stanovalcev in drugimi člani partnerstva za obnovo skupnosti Beacon (Beacon Community Regeneration Partnership) uspel izboljšati energetsko učinkovitost v stanovanjski soseski Beacon v Falmouthu, ki je bila nekoč eden najrevnejših predelov Cornwalla. Kar se tiče rezultatov — izboljšana je bila energetska učinkovitost 900 stanovanj; v 300 stanovanj so v prvem letu namestili sistem centralnega ogrevanja in izolacijo, skupno so pri računih za ogrevanje privarčevali 274 000 eurov (186 000 £). Partnerstvo za obnovo meni, da je izboljšanju stanovanj moč pripisati še mnoge druge spremembe: med stanovalci se je izboljšalo zdravje, kar 50 % manj je astmatikov, lokalna šola poroča o 100-odstotnem izboljšanju rezultatov standardnih šolskih izpitov pri dečkih, stopnja kriminala je občutno upadla, kar velja tudi za zmanjšanje nasilja v družini, manjše pa je tudi število otrok v registru „otroci v nevarnosti“ (Children at Risk). Vandalizma je manj kot kdajkoli prej, veča se zaposlenost, več ljudi se želi priseliti v sosesko, opaziti pa je tudi boljše razpoloženje v skupnosti.

Prebivalci Lewenborga (Nizozemska) so imeli težave z zdravjem zaradi vlage v njihovih domovih, nezadostnega ogrevanja in prepiha. Provinca Groningen usklajuje projekt z občino Groningen, z zvezno agencijo, svetovalci in veliko banko za prevzem energetskega nadzora nad gospodinjstvi in za možnost hipotekarnih posojil z nizko obrestno mero za lastnike stanovanj, s čimer ti lahko omogočijo izboljšanje razmer v domovih brez dodatnih stroškov. Rezultat je bil boljše zdravje in nižji računi za energijo.

3.8 Spreminjanje vzorcev obnašanja

Lokalne in regionalne oblasti morajo sodelovati z zasebnim sektorjem in drugimi področji javnega sektorja ter snovati partnerstva z vizijo nizke porabe energije. To so že izvedli v Angliji in Walesu, kjer je nacionalno združenje lokalnih vlad oblikovalo projekt Anytown 2025, s pomočjo katerega se bo razvila bolj trajnostna skupnost, ki bo uporabljala že obstoječo tehnologijo. To trajnostno prihodnost bodo označevala električna vozila, več zelenih območij, kombinirana proizvodnja toplote in elektrike, takšna ureditev ulic, ki bo odvračala od uporabe avtomobilov, ne da bi bilo treba razvijati nove tehnologije. Ta vrsta prihodnosti mora postati značilnost politik, kot je prihodnja tematska strategija o mestnem okolju, da bo v pomoč lokalnim in regionalnim oblastem pri odločanju za bolj trajnostno prihodnost z uporabo že obstoječe tehnologije ter znanja in izkušenj.

Župan Londona je kot prvi v Evropi februarja 2002 uvedel dnevno plačevanje cestnine. Trenutno so se prometni zastoji zmanjšali za 30 %, na območju, kjer velja obveznost plačevanja cestnine, so emisije CO2 za 20 % nižje od vrednosti iz leta 2002; zaradi manjšega števila vozil na ulicah lahko sredstva javnega prevoza vozijo hitreje in vedno več Londončanov se odloča za kolo kot prevozno sredstvo, s katerim pridejo v službo. Dodatni vir prihodkov je prispeval k izboljšanju javnega prevoza v Londonu. Ena izmed pobud za boj proti podnebnim spremembam je nova agencija (London Climate Change Agency), ki bo v sodelovanju s podjetji v zasebnem sektorju izvajala energetske projekte s ciljem malo ali nič ogljika po vsem Londonu, pri čemer bo uporabljala najčistejše tehnologije in ustvarjala nove možnosti za gospodarski razvoj. Poleg tega župan mesta do leta 2008 načrtuje uvedbo območja nizkih emisij, za katerega bo veljala prepoved vožnje na širšem območju Londona za tista tovorna vozila, potovalne in druge avtobuse ter taksije, ki najbolj obremenjujejo okolje.

V Italiji je več kot 350 lokalnih oblasti (komunalni in pokrajinski organi) sprejelo tako imenovane „Lokalne agende 21“, ki jih tudi izvajajo. Leta 1999 so se združile z namenom nadaljnje širitve pobude in dosežkov integriranih lokalnih načrtov. Na osnovi vrste kazalnikov je vsako mesto pripravilo strategijo za zmanjšanje emisij CO2, ki predvideva zmanjšanje porabe energije, ozaveščenost različnih skupin prebivalstva oziroma ciljnih skupin (med drugim tudi v izobraževalnih ustanovah), pospeševanje skupne ekološke ozaveščenosti, izvajanje kratkoročnih, srednjeročnih in dolgoročnih akcij in informativnih dejavnosti.

3.9 Energetske usluge — raje kot energija sama

Družbo je treba spodbujati, da spozna, da ljudje nočejo uporabljati energije same, ampak želijo usluge oziroma koristi, ki jih energija ponuja, kot so toplota, razsvetljava in javni prevoz. Nekatere od teh koristi, povezane z energijo, se lahko vzpostavi tudi brez same energije — z oblikovanjem zgradb, ki jih ogreva sonce, in omogočanjem dostopa do storitev, ki jih ljudje potrebujejo, ne da bi pri tem morali uporabiti avtomobile.

Načelo upravljanja energije po pogodbi se mora več uporabljati po vsej EU, da se vsem skupnostim zagotovi dostop do prihranka energije, ki ga lahko ustvarijo družbe za varčevanje z energijo. Uporabniki imajo koristi od zalog energije, ki jo dobavijo družbe za varčevanje z energijo, kar jim omogoča posodobljen energetski sistem, ne da bi bilo v te družbe treba vlagati ali jih upravljati. Družbe za varčevanje z energijo ne delujejo le kot ponudniki energije, ampak ponujajo tudi usluge v zvezi z energijo, kot so npr. ukrepi za energetsko učinkovitost. Lokalne oblasti igrajo tu pomembno vlogo zaupanja vrednih posrednikov pri energetskih projektih, s tem ko omogočajo namestitev energetsko učinkovitih naprav in dodeljujejo subvencije za energetsko učinkovite posodobitve v občinskih stanovanjih. Lokalne oblasti so v odličnem položaju, da širijo možnosti za varčevanje z energijo, tako da ustanavljajo družbe za varčevanje z energijo ali da spodbujajo ponudnike energije, da sami postanejo take družbe, s tem ko uveljavljajo celoto ukrepov za gospodinjstva ali vračajo stroške varčevanja z energijo. Bistveno je, da lokalne in regionalne oblasti sodelujejo, da lahko vsi akterji notranjega ali poslovnega trga dostopajo do prihrankov energije.

3.10 Bolj učinkovita raba energije

EU se mora osredotočiti na to, da od enote energije, ki jo porabimo, iztrži več, zlasti z uporabo visokoučinkovitih aparatov, skupno proizvodnjo toplote in elektrike ter izoliranjem zgradb, da se toplota v njih ohrani.

Leta 1990 je mestni svet Leicestra (Anglija) določil cilj, da zmanjša porabo energije in emisije CO2 za 50 % do leta 2025. Poudarek je bil na spreminjanju porabe energije v mestu s pomočjo „pametnih“ števcev, ki so bili nameščeni po vsem mestu in so pošiljali podatke nazaj v mestni svet vsakih 30 minut. Mestni svet je ustanovil tudi center za energijo, ki skupnosti ponuja celotne energetske usluge, vključno s prodajo aparatov z učinkovito porabo energije in aparatov, ki uporabljajo obnovljive vire energije. Center za energijo je začetnik razvoja tehnologij z malo ogljika, te tehnologije podpira in ustvarja povezave med potrošniki in ponudniki. Lokalne trgovce je tudi usposobil za namestitev tehnologij z malo ogljika.

3.11 Preskrbeti obnovljivo energijo, kjer je le mogoče

Lokalne in regionalne oblasti proizvedejo 16 % BDP v Evropi. Številne zdaj podrobno opisujejo nekatere oblike obnovljivih virov energije za del ali vso njihovo porabo in so to postavile za merilo pri gradnji novih stanovanj.

Londonsko okrožje Lewisham je sprejelo politiko oskrbe z zeleno energijo leta 1999. Do novembra 2000 je vsa porabljena energija izvirala iz obnovljivih virov in tako so postali tretji največji kupec zelene energije v zahodni Evropi. Zaradi nezadostne stabilnosti pri dobavi zelene elektrike je bilo leta 2004, v času drugega razpisnega postopka, le 80 % elektrike iz obnovljivih virov. Cilj Lewishama je bil prispevati k ustanovitvi trga elektrike iz obnovljivih virov in mnogi organi lokalne oblasti in javnih služb zdaj sledijo temu cilju.

3.12 Vključevanje dimenzije podnebnih sprememb in ocena vpliva

Evropske, nacionalne, regionalne in lokalne politike je treba ocenjevati, da se ugotovi njihova pripravljenost na grožnje varstvu podnebja. To je mogoče doseči z rednimi ocenami vpliva, pa tudi s pritiskanjem na nacionalne vlade, da razmislijo o uvedbi finančnih spodbud za bolj trajnostno porabo energije.

Svet okrožja Middlesborough (Anglija) je uvedel ocenjevalni postopek za opredelitev vplivov podnebnih sprememb med celo vrsto služb sveta. V sodelovanju z nevladno organizacijo so oblikovali modul za oceno vpliva podnebnih sprememb, ki je vsem službam sveta omogočil oceno potencialnega vpliva spreminjanja vremenskih razmer na usluge, ki jih ponujajo. Na 16 področjih storitev, ki so bila ocenjena, je prišlo do sprememb v ponudbi storitev, npr. v primeru poplav se povečajo sredstva za cestne službe, občinske zgradbe je treba opremiti s ščiti, ki preprečujejo preveliko segrevanje in prekomerno bleščanje, ponovno je treba tudi razvrstiti bituminozne cestne površine, ker je v naslednjih 20 letih pričakovati dodatne stroške zaradi vročine.

3.13 Vključitev skupnosti v obravnavanje podnebnih sprememb

Obsežnost izziva za varstvo podnebja pomeni, da bo prilagoditev na podnebne spremembe in ublažitev le-teh imela pravi učinek le, če se jih lotimo z vseh vidikov družbe, od lokalne in regionalne vlade, do potrošnikov in podjetij. Potrebna bo tudi celota ukrepov, da bomo lahko kar najbolje izkoristili boljšo kakovost življenja, ki jo prinaša boj proti podnebnim spremembam. Mnogo rešitev za podnebne spremembe, ki so tukaj predstavljene, bodo delovale le kot del celote ukrepov. Občutno zmanjšanje uporabe avtomobilov bo na primer večini sprejemljivo, če bodo imeli na voljo javne dobrine visoke kakovosti v lokalni skupnosti in dobro organiziran javni prevoz. Vpliv manjše uporabe lastnega prevoza bo vodil k manjši gostoti prometa in bolj prostemu pretoku blaga in storitev ter izboljšanju pretoka javnega prevoza, kot so to dosegli v conah, kjer se plačuje cestnina, v osrednjem Londonu. To prispeva k privlačnosti drugih oblik trajnostne mobilnosti, kot je npr. kolesarjenje. Da bi dosegli ta „primerni krog“ izboljševanja, morajo biti vključeni vsi elementi skupnosti.

Londonsko okrožje Islington je pobudnik projekta „ambasadorji energije“, v katerem sodelujejo posamezniki, usposobljeni za svetovanje o energetski učinkovitosti in vključevanju skupnosti. Obiskujejo lokalne prebivalce, mala in srednje velika podjetja ter šole, z namenom da bi poudarili pomen porabe energije v okrožju in predstavili metode za zmanjšanje porabe s pomočjo zdravstvenih pregledov stavb.

4. Priporočila Odbora regij

Odbor regij

4.1 poziva Komisijo, da uvidi, da je podnebne spremembe treba reševati s pristopom „portfelja“, s sodelovanjem vseh delov vlade in v partnerstvu z zasebnim sektorjem, zdravstvenim varstvom, javnimi in izobraževalnimi skupinami ter organizacijami za energetsko učinkovitost;

4.2 poziva Komisijo, da se zave edinstvene vloge lokalnih in regionalnih vlad in jim omogoči zadostna sredstva za predstavitvene projekte in projekte za širjenje ter da to vlogo naredi javno v političnih dokumentih, kot je prihodnja bela knjiga o energetski učinkovitosti;

4.3 prosi, da EU upošteva nove cilje zmanjšanja emisij za 60–80 % do 2025, ki jih je Evropski svet sprejel marca 2005, kot minimum, in zagotovi, da se ta ista raven prizadevanja nadaljuje na mednarodni ravni, vključno z okvirno konvencijo ZN o podnebnih spremembah;

4.4 pozdravlja poudarek, ki ga je na boj proti podnebnim spremembam dalo sedanje predsedstvo EU in G8, in poziva prihodnja predsedstva EU, da temu sledijo;

4.5 podpira Komisijo in nacionalne vlade, da ocenijo vpliv svojih politik in politik STO ter mednarodnih finančnih institucij, kot je Svetovna banka;

4.6 poziva Komisijo, naj si prizadeva za odstranitev izdelkov, ki najbolj neučinkovito porabljajo energijo, s tem da zviša stopnje za najnižjo dovoljeno energetsko učinkovitost naprav za 10 % oziroma za 20 % vsakih nekaj let, in sicer v vseh kategorijah, kjer je občutna razlika v porabi energije med najboljšimi in najslabšimi;

4.7 prosi Komisijo, da spozna, da občutno povečanje števila novih stanovanj, ki bo nujno potrebno zaradi naraščajočega števila prebivalstva, zlasti v mestih, ponuja veliko priložnost za uvedbo obveznih standardov energetske učinkovitosti v stavbah, ki so mnogo višji kot v direktivi o energetski učinkovitosti stavb iz leta 2002. Te priložnosti se ne sme zamuditi. Gradbeni standardi morajo biti tudi bolj osredotočeni na spodbujanje uporabe naravne sence in prezračevanja, da se zmanjša odvisnost od klimatizacije;

4.8 podpira vključevanje podnebnih sprememb v načrtovanje in upravljanje vodnih virov;

4.9 prosi Komisijo, da pri razvoju novih oblik zavarovanja, ki priznavajo in upoštevajo podnebne spremembe, tesno sodeluje z zasebnim sektorjem;

4.10 prosi Komisijo, da zagotovi lokalnim in regionalnim oblastem boljši in enotnejši dostop do veljavnih podatkov o porabi energije v realnem času, ki so pomembni za lokalno raven in čim bolj geografsko natančni, vendar še vedno spoštujejo zasebnost posameznih uporabnikov; Brez teh podatkov je nemogoče, da bi lahko lokalne in regionalne oblasti usmerjale h gospodarstvu z malo ogljika;

4.11 poziva Komisijo, da preuči prispevek lokalnih strategij in ukrepov za boj proti podnebnim spremembam k ciljem lizbonske strategije, ki se nanašajo na zaposlovanje, rast in konkurenčnost, ter ustvari boljše povezave med lizbonsko politično agendo in politikami o podnebnih spremembah;

4.12 poziva Komisijo in nacionalne vlade, da oblikujejo enotno komunikacijsko kampanjo v sodelovanju z lokalnimi in regionalnimi oblastmi, z namenom da se opredeli in spozna nujnost položaja podnebnih sprememb in potreba po takojšnjem ukrepanju;

4.13 poziva Komisijo, da razvija že obstoječe delo, začeto na lokalni in regionalni ravni, ki se nanaša na družbene neenakosti in neenakosti med spoloma v zvezi z vplivom podnebnih sprememb, da se prepreči nesorazmeren vpliv podnebnih sprememb na ženske;

4.14 podpira predlog, da se sredstva za financiranje regionalne politike uporabijo za trajnostni razvoj (in podnebne spremembe);

4.15 poziva Komisijo, da spodbuja močnejše povezave med prihodnjo tematsko strategijo o mestnem okolju in tematsko strategijo o kakovosti zraka, da se zagotovi vključitev v boj proti podnebnim spremembam na vseh političnih področjih;

4.16 poziva Svet ministrov, da postavijo višje in dolgoročnejše cilje za obnovljivo energijo in s tem omogočijo lokalnim nosilcem odločanja, da povečajo zmogljivost lokalne obnovljive energije;

4.17 poziva Komisijo, da si prizadeva za sodelovanje z lokalnimi in regionalnimi oblastmi in njihovimi evropskimi mrežami za razvoj močne vizije za prihodnost z malo ogljika, za različne vrste mest in geografskih območij, za kar najboljšo uporabo obstoječe tehnologije in razvoja potrebnih temeljev strokovnega znanja, da se bo uresničila prihodnost z resnično malo ogljika. To mora omogočiti Komisija z večjim poudarkom na izmenjavi najboljših praks na lokalni in regionalni ravni.

V Bruslju, 17. novembra 2005 Predsednik Odbora regij Peter STRAUB

(1) UL C 22, 24.1.2001 s. 30.

(2) V toplih dneh lahko temperatura zraka v mestnih območjih doseže približno 4 °C več kot v območjih okrog mesta. V mestih lahko kombinacija prostranih mestnih in primestnih pokrajin, kjer je malo vetra in oblakov, povzroči učinek „toplotnega otoka“.

(3) Naslednji primeri so bili zbrani na podlagi neposrednega znanja in mrež lokalnih vlad široma po EU. Precej primerov je iz Združenega kraljestva, kjer so nacionalna združenja lokalnih vlad pripravila nacionalne projekte za boj proti podnebnim spremembam. Poročevalec ugotavlja, da je še veliko drugih primerov po vsej EU in pozdravlja večje osredotočanje na spodbujanje mednarodne izmenjave izkušenj, ki jo podpira EU.